Ir-Regolament tal-Kunsill (KEE) Nru 369/76
tas-16 ta’ Frar 1976
li jemenda r-Regolament (KEE) Nru 2777/75 dwar il-perjodu ta’ referenza biex ikunu kkalkolata t-taxxa u l-prezz ‘xatba tas-swieqi’ tal-laħam tat-tjur
Il-Kunsill tal-Komunitajiet Ewropej,
Wara li kkunsidra t-Trattat li jistabbilixxi l-Komunità Ekonomika Ewropeja, u b’mod partikolari l-Artikolu 43 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Billi r-Regolament tal-Kunsill (KEE) Nru 2777/75 tad-29 ta’ Ottubru 1975 dwar l-organizzazzjoni komuni tas-suq tal-laħam tat-tjur [2] jinkludi sistema ta’ taxxi fuq l-importazzjoni u prezzijiet ‘xatba tas-swieqi’, u li wieħed mill-komponenti ta’ referenza tagħha huwa dak tal-prezzijiet ta’ ċerti tipi ta’ ġwież fis-suq dinji;
Billi varjazzjonijiet fil-prezzijiet tas-suq dinji għaċ-ċereali żdiedu fl-aħħar snin; billi jidher li l-użu tal-prezz tas-suq dinji għaċ-ċereali applikabbli matul is-sitt xhur ta’ qabel il-perjodu ta’ tlett xhur li matulhom it-taxxa u l-prezz ‘xatba tas-swieqi’ għandhom jiġu kkalkolati jistgħu jirriżultaw f’ċifri li ma jirriflettux aktar ix-xejriet tal-prezzijiet f’pajjiżi li mhumiex membri; billi għalhekk huwa xieraq li jiġi aġġornat il-bażi tal-kalkolu billi jiġi adottat perjodu ta’ referenza ta’ ħames xhur qabel ix-xahar li matulu jiġu ffissati it-taxxa u l-prezz ‘xatba tas-swieqi’,
ADOTTA DAN IR-REGOLAMENT:
Artikolu 1
It-tielet subparagrafu ta’ l-Artikolu 4(1)(a) tar-Regolament (KEE) Nru 2777/75 għandu jinbidel b’dan li ġej:
"Il-prezzijiet tal- ġwież fis-suq dinji għandhom jiġu stabbiliti kull tlett xhur skond il-prezzijiet tal-ġwież reġistrati għall-ħames xhur li jispiċċaw xahar qabel il-perjodu ta’ tlett xhur li fuqu ikun ikkalkolat il-komponent imsemmi."
Artikolu 2
It-tieni subparagrafu ta’ l-Artikolu 7(2) tar-Regolament (KEE) Nru 2777/75 għandu jinbidel b’dan li ġej:
"Il-prezz għall-kwantità ta’ ġwież għandu jiġi stabbilit kull tlett xhur skond il-prezzijiet fis-suq dinjii għal dan it-tip ta’ ġwież reġistrati għall-ħames xhur li jispiċċaw xahar qabel il-perjodu ta’ tlett xhur li fuqu jkun stabbilit il-prezz ‘xatba tas-swieqi’."
Artikolu 3
Dan ir-Regolament għandu jidħol fis-seħħ fl-1 ta’ Mejju 1976.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-16 ta’ Frar 1976.